title: 2005/150/ES, Euratom: Sklep Sveta z dne 18. januarja 2005 o pogojih in podrobnih pravilih za vložitev in obravnavo kandidatur za imenovanje sodnikov Sodišča za uslužbence Evropske unije

text:
               23.2.2005

               SL

               Uradni list Evropske unije

               L 50/7

      SKLEP SVETA

   z dne 18. januarja 2005
   o pogojih in podrobnih pravilih za vložitev in obravnavo kandidatur za imenovanje sodnikov Sodišča za uslužbence Evropske unije
   (2005/150/ES, Euratom)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti,
   ob upoštevanju Pogodbe o ustanovitvi Evropske skupnosti za atomsko energijo,
   ob upoštevanju Protokola o Statutu Sodišča, kakor je bil spremenjen s Sklepom Sveta 2004/752/ES, Euratom, z dne 2. novembra 2004 o ustanovitvi Sodišča za uslužbence Evropske unije (1), in zlasti odstavka 2 člena 3 njegove Priloge I,
   ob upoštevanju priporočila Sodišča z dne 2. decembra 2004,
   ob upoštevanju naslednjega:

               (1)

               S Sklepom 2004/752/ES, Euratom je bilo ustanovljeno Sodišče za uslužbence Evropske unije in spremenjen Protokol o statutu Sodišča.

               (2)

               Nova Priloga I k Protokolu o statutu Sodišča v členu 3(2) določa, da Svet določi pogoje in podrobna pravila za vložitev in obravnavo kandidatur za imenovanje sodnikov Sodišča za uslužbence Evropske unije. Te določbe je treba začeti uporabljati –

         SKLENIL:
   Člen 1
   Pogoji in podrobna pravila za vložitev in obravnavo kandidatur za imenovanje sodnikov Sodišča za uslužbence Evropske unije so določeni v prilogi tega sklepa.
   Člen 2
   Generalni sekretar Sveta je zadolžen za objavo informacij o prostih delovnih mestih za člane Sodišča za uslužbence Evropske unije in za ustrezno razširjanje teh informacij.
   Člen 3
   Ta sklep se uveljavi na dan po objavi v Uradnem listu Evropske unije.

      V Bruslju, 18. januarja 2005

            Za Svet

            Predsednik

         J.-C. JUNCKER

      (1)  UL L 333, 9.11.2004, str. 7.

      PRILOGA
      Javni poziv za vložitev kandidatur za sodnike Sodišča za uslužbence Evropske unije

                  1.

                  Člen 225a Pogodbe ES in člen 140b Pogodbe ESAE dajeta Svetu možnost, da ustanovi „sodne oddelke za obravnavanje in odločanje na prvi stopnji o nekaterih vrstah tožb ali postopkov, sproženih na posebnih področjih“.
                  Na podlagi uporabe določb teh pogodb je Svet s Sklepom 2004/752/ES, Euratom (1) sklenil, da ustanovi Sodišče za uslužbence Evropske unije. Sodišče, ki je dodano Sodišču prve stopnje Evropskih skupnosti in ima tam sedež, je pristojno za odločanje na prvi stopnji v sporih med Skupnostma in njunimi uslužbenci na podlagi člena 236 Pogodbe ES in člena 152 Pogodbe ESAE, vključno s spori med organi in njihovim osebjem, za katere je pristojnost dodeljena Sodišču.

                  2.

                  Sodišče za uslužbence Evropske unije ima sedem sodnikov, izmed katerih se izvoli predsednik. Njihov mandat traja šest let in je obnovljiv.
                  Sodnike soglasno imenuje Svet po posvetovanju z odborom, ki ga sestavlja sedem osebnosti, izbranih med nekdanjimi člani Sodišča in Sodišča prve stopnje ter priznanimi pravniki. Odbor poda mnenje o ustreznosti kandidatov za izvajanje sodniške funkcije na Sodišču za uslužbence Evropske unije. Odbor temu mnenju priloži seznam kandidatov z najustreznejšimi izkušnjami na visoki ravni. Na seznamu je vsaj dvakrat toliko kandidatov, kolikor znaša število sodnikov, ki jih je treba imenovati.

                  3.

                  Položaj in splošni pogoji za izvrševanje sodniške funkcije so določeni v členu 5 Priloge I k Protokolu o Statutu Sodišča, kakor je bil spremenjen s Sklepom Sveta 2004/752/ES, Euratom. Njihove plače, pokojnine in nadomestila so določeni z Uredbo Sveta (ES, Euratom) št. 202/2005 z dne 18. januarja 2005 o spremembi Uredbe št. 422/67/EGS, št. 5/67 Euratom, o določitvi prejemkov predsednika in članov Komisije ter predsednika, sodnikov, generalnih pravobranilcev in sodnega tajnika Sodišča pa tudi predsednika, sodnikov in sodnega tajnika Sodišča prve stopnje (2).

                  4.

                  Za imenovanje sedmih sodnikov se objavi poziv za vložitev kandidatur.

                  5.

                  Iz določb člena 225a Pogodbe ES v povezavi z določbami člena 140b Pogodbe ESAE ter člena 3 Priloge I k Protokolu statutu Sodišča, kakor je bil spremenjen s Sklepom Sveta 2004/752/ES, Euratom izhaja, da morajo kandidati za sodniške funkcije izpolnjevati naslednje pogoje:

                              —

                              biti popolnoma neodvisni,

                              —

                              biti ustrezno usposobljeni za izvrševanje pravosodnih funkcij,

                              —

                              imeti državljanstvo Unije.

                        Kandidati naj bodo pozorni na dejstvo, da bo omenjeni odbor poleg teh minimalnih zahtev moral upoštevati zlasti sposobnost kandidatov za delo v okviru kolegijskega organa v večnacionalnem in večjezičnem okolju pa tudi naravo, pomembnost in trajanje njihovih izkušenj, ki ustrezajo izvrševanju navedenih funkcij.

                  6.

                  Kandidati svoji kandidaturi priložijo življenjepis in motivacijsko pismo ter kopije dokazil.
                  Kandidature je treba poslati na naslednji naslov:

                              Generalni sekretariat Sveta Evropske unije

                                          —

                                          Poziv za vložitev kandidatur za Sodišče za uslužbence Evropske unije

                        Kandidature je treba poslati izključno s priporočenim pismom najkasneje do… (kot dokaz se upošteva poštni žig).

         (1)  UL L 333, 9.11.2004, str. 7.

         (2)  UL L 33, 5.2.2005, str. 1.


title: 2012/235/EU: Sklep Evropske centralne banke z dne 29. marca 2012 o ustanovitvi Odbora TARGET2-Securities in razveljavitvi Sklepa ECB/2009/6 (ECB/2012/6)

text:
               1.5.2012

               SL

               Uradni list Evropske unije

               L 117/13

         SKLEP EVROPSKE CENTRALNE BANKE
   z dne 29. marca 2012
   o ustanovitvi Odbora TARGET2-Securities in razveljavitvi Sklepa ECB/2009/6
   (ECB/2012/6)
   (2012/235/EU)
   SVET EVROPSKE CENTRALNE BANKE JE –
   ob upoštevanju Statuta Evropskega sistema centralnih bank in Evropske centralne banke ter zlasti členov 3.1, 12.1 in 12.3 ter členov 17, 18 in 22 Statuta,
   ob upoštevanju Smernice ECB/2010/2 z dne 21. aprila 2010 o TARGET2-Securities (1),
   ob upoštevanju Sklepa ECB/2009/6 z dne 19. marca 2009 ustanovitvi Odbora za program TARGET2-Securities (TARGET2-Securities Programme Board) (2),
   ob upoštevanju naslednjega:

               (1)

               Svet ECB je na seji 6. julija 2006 sklenil, da se v sodelovanju s centralnimi depotnimi družbami (CDD) in drugimi udeleženci na trgu razišče možnost vzpostavitve nove službe Eurosistema za poravnavo poslov z vrednostnimi papirji, ki bi se imenovala TARGET2-Securities (T2S). Eurosistem bo v okviru svojih nalog v skladu s členi 17, 18 in 22 Statuta Evropskega sistema centralnih bank in Evropske centralne banke (v nadaljnjem besedilu: Statut ESCB) vzpostavil T2S kot službo, temelječo na enotni platformi, ki bo omogočala temeljno, nevtralno in brezmejno vseevropsko poravnavo denarja in vrednostnih papirjev, ki se nudi CDD, da bi lahko svojim strankam zagotovile harmonizirane in standardizirane storitve poravnave po načelu dostava proti plačilu v centralnobančnem denarju in v integriranem tehničnem okolju.

               (2)

               Svet ECB je 17. julija 2008 sklenil, da začne T2S in zagotovi vire, ki so potrebni do njegovega zaključka. Na podlagi ponudbe centralnih bank Deutsche Bundesbank, Banco de España, Banque de France in Banca d‘Italia (v nadaljnjem besedilu: 4CB) je Svet ECB sklenil, da bodo T2S razvijale in upravljale te nacionalne centralne banke (NCB).

               (3)

               Odbor za program T2S je bil ustanovljen kot poenostavljen organ upravljanja, ki za Svet ECB pripravlja predloge o ključnih strateških vprašanjih, izvršuje naloge izključno tehnične narave ter zagotavlja uspešno in učinkovito organizacijo T2S z vključitvijo notranjih in zunanjih deležnikov.

               (4)

               Po načelu decentralizacije, določenem v členu 12.1 Statuta ESCB, NCB opravljajo posle, ki so sestavni del nalog Eurosistema, kolikor je to možno in ustrezno. Centralne banke Eurosistema bodo zato pooblastile Odbor T2S za opravljanje nekaterih nalog, da bo lahko deloval v polnem obsegu in nastopal v imenu celotnega Eurosistema.

               (5)

               V skladu z okvirom upravljanja T2S bo Odbor za program T2S nadomeščen z Odborom T2S.

               (6)

               Sklep ECB/2009/6 je treba zato razveljaviti –

         SPREJEL NASLEDNJI SKLEP:
   Člen 1
   Opredelitev pojmov
   Pojmi, ki se uporabljajo v tem sklepu, imajo enak pomen kot v Smernici ECB/2010/2 in okvirnem sporazumu o T2S, ki ga je odobril Svet ECB 17. novembra 2011.
   Člen 2
   Odbor T2S
   1.   Odbor T2S se ustanovi kot poenostavljen organ upravljanja v Eurosistemu, ki bo za Svet ECB pripravljal predloge o ključnih strateških vprašanjih in izvrševal naloge, ki mu jih bo dodelil Svet ECB.
   2.   Mandat Odbora T2S, vključno s cilji, odgovornostmi, nalogami, sestavo, delovnimi postopki in proračunom, je določen v Prilogi I k temu sklepu.
   3.   Poslovnik Odbora T2S je določen v Prilogi II k temu sklepu.
   4.   Kodeks ravnanja za člane Odbora T2S je določen v Prilogi III k temu sklepu.
   5.   Postopki in zahteve za izbiro, imenovanje in nadomestitev članov Odbora T2S izven centralnih bank so določeni v Prilogi IV k temu sklepu.
   6.   Odbor T2S začne z delom v juliju 2012.
   Člen 3
   Razveljavitev
   Sklep ECB/2009/6 se razveljavi.
   Člen 4
   Prehodna določba
   Člani Odbora za program T2S nadaljujejo z izpolnjevanjem svojih odgovornosti in nalog, dokler niso imenovani vsi člani Odbora T2S z glasovalno pravico.
   Člen 5
   Končna določba
   Ta sklep začne veljati 29. marca 2012.

      V Frankfurtu na Majni, 29. marca 2012

            Predsednik ECB

         Mario DRAGHI

      (1)  UL L 118, 12.5.2010, str. 65.

      (2)  UL L 102, 22.4.2009, str. 12.

      PRILOGA I

         MANDAT

         ODBORA T2S

      UVOD
      Eurosistem bo v skladu s Pogodbo o delovanju Evropske unije ter Statutom Evropskega sistema centralnih bank in Evropske centralne banke nudil storitve T2S centralnim depotnim družbam (CDD) v Evropi. Splošen cilj T2S je, da se olajša integracija potrgovalnih dejavnosti s podporo temeljne, brezmejne in nevtralne vseevropske poravnave denarja in vrednostnih papirjev v centralnobančnem denarju, tako da lahko CDD svojim strankam zagotovijo harmonizirane in standardizirane storitve poravnave v integriranem tehničnem okolju s čezmejnimi zmožnostmi.
      ODGOVORNOSTI ODBORA T2S
      Svet Evropske centralne banke (ECB) je brez poseganja v svojo končno pristojnost za odločanje pooblastil Odbor T2S za opravljanje jasno opredeljenih nalog v zvezi s programom T2S in zagotavljanjem storitev T2S. Če in kadar se v zvezi s T2S pojavijo nova vprašanja, lahko Svet ECB Odboru T2S dodeli dodatne jasno opredeljene naloge, za katere je sicer odgovoren Svet ECB. Glede na to, da je Svet ECB končno pristojen za vprašanja glede T2S, lahko še vedno opravlja vse naloge, za katere je pooblastil Odbor T2S in jih ta opravlja. Odbor T2S temelji tudi na protokolu o T2S, ki so ga podpisale centralne banke Eurosistema.
      Odbor T2S deluje znotraj pravnega okvira T2S (zlasti okvirnih sporazumov, sporazumov o udeležbi valute, sporazuma med ravnema 2 in 3 z dne 20. aprila 2011 in Smernice ECB/2010/2).
      Odbor T2S zagotavlja, da se program T2S izvaja:

                  (a)

                  v skladu s pričakovanji trga, kot so odražena v dokumentu z uporabniškimi zahtevami;

                  (b)

                  v okviru finančnega režima T2S;

                  (c)

                  v rokih, ki jih določi Svet ECB.

            Po načrtih bo Odbor T2S prevzel odgovornosti in naloge Odbora za program T2S z julijem 2012. Ta mandat velja do konca obdobja migracije v T2S, nato pa bo pregledan.
      Po izvedbi programa T2S zagotavlja Odbor T2S nemoteno delovanje sistema T2S v skladu z zadevnimi tehničnimi in pravnimi dokumenti. Poleg tega olajšuje stalno prilagajanje storitev T2S glede na bodoče potrebe trga.
      NALOGE
      Svet ECB je pooblastil Odbor T2S za opravljanje naslednjih nalog:

                  1.

                  Priprava predlogov sklepov Sveta ECB o:

                              (a)

                              splošni strategiji T2S;

                              (b)

                              upravljanju T2S;

                              (c)

                              finančnih vidikih T2S, vključno z:

                                          (i)

                                          glavnimi elementi finančnega režima T2S (zlasti proračun, znesek, obdobje, na katero se nanaša, financiranje);

                                          (ii)

                                          rednimi analizami finančnih tveganj, ki jim je izpostavljen Eurosistem;

                                          (iii)

                                          pravili upravljanja z računom projekta T2S, ki se vodi v poslovnih knjigah ECB in z njim upravlja Odbor T2S v imenu Eurosistema;

                                          (iv)

                                          metodologijo določanja stroškov T2S;

                                          (v)

                                          politiko oblikovanja cen T2S;

                              (d)

                              splošnem načrtu programa T2S;

                              (e)

                              odobritvi in določitvi prednostne razporeditve zahtev za spremembe v zvezi z dokumentom z uporabniškimi zahtevami;

                              (f)

                              kakršni koli pogodbi, ki jo Eurosistem sklene z zunanjimi deležniki;

                              (g)

                              okviru upravljanja s tveganji v T2S;

                              (h)

                              dogovorih o ravni storitev, sklenjenih s CDD, nacionalnimi centralnimi bankami (NCB) in 4CB;

                              (i)

                              strategiji testiranja in strategiji migracije v T2S;

                              (j)

                              strategiji storitev povezovanja;

                              (k)

                              strategiji upravljanja v kriznih razmerah;

                              (l)

                              opisu storitev T2S;

                              (m)

                              odgovornosti in drugih zahtevkih;

                              (n)

                              skladnosti CDD s pogoji za primernost CDD.

                  2.

                  Upravljanje/koordinacija T2S in odnosi s 4CB
                  Odbor T2S:

                              (a)

                              izvaja celotno upravljanje programa T2S in storitev T2S;

                              (b)

                              upravlja podroben načrt na podlagi splošnega načrta programa T2S, ki ga potrdi Svet ECB;

                              (c)

                              usklajuje spremembe sporazuma med ravnema 2 in 3 ter jih predloži v odobritev Svetu ECB;

                              (d)

                              vzdržuje redne stike s 4CB, da pridobi vse informacije, ki jih potrebuje za opravljanje svojih nalog v skladu s sporazumom med ravnema 2 in 3;

                              (e)

                              obravnava in potrjuje dobave 4CB (npr. splošne funkcijske specifikacije, podrobne funkcijske specifikacije za uporabnike in priročnike za uporabnike) v skladu z vnaprej dogovorjenimi standardi kakovosti ter skrbi, da so skladni z dokumentom z uporabniškimi zahtevami;

                              (f)

                              potrjuje predloge 4CB, zlasti glede strategije informacijske tehnologije, zagotavljanja omrežja in načrtovanja zmogljivosti v izključni povezavi s T2S;

                              (g)

                              usklajuje pravilen proces upravljanja s spremembami v zvezi z naborom dokumentov, ki opredeljujejo obseg T2S, in določanje prednostne razporeditve odobrenih sprememb za nove izdaje T2S;

                              (h)

                              oblikuje scenarije za testiranja sprejemljivosti v Eurosistemu (Eurosystem Acceptance Test) in usklajuje testiranja, ki vključujejo različne vrste deležnikov;

                              (i)

                              ustanovi podstrukturo, ki bo odgovorna za uporabniška testiranja v skladu z razporedom uporabniških testiranj iz okvirnega sporazuma in sporazuma o udeležbi valute;

                              (j)

                              izvaja okvir upravljanja s tveganji v T2S znotraj parametrov, ki jih postavi Svet ECB;

                              (k)

                              izvaja strategijo migracije v T2S znotraj parametrov, ki jih postavi Svet ECB;

                              (l)

                              izvaja operativni okvir T2S, vključno s strategijo upravljanja ob izrednih dogodkih in v kriznih razmerah v T2S, znotraj parametrov, ki jih postavi Svet ECB;

                              (m)

                              zagotavlja pravilno delovanje in kakovost storitev T2S;

                              (n)

                              zagotavlja skladnost storitev T2S z regulativnimi zahtevami in zahtevami, ki izvirajo iz pregleda.

                  3.

                  Odnosi z zunanjimi deležniki
                  Odbor T2S:

                              (a)

                              zagotavlja, da storitve T2S izpolnjujejo potrebe trga;

                              (b)

                              sodeluje s CDD in centralnimi bankami, da olajša njihovo migracijo v T2S;

                              (c)

                              s CDD in centralnimi bankami zunaj euroobmočja, ki so podpisale okvirni sporazum oziroma sporazum o udeležbi valute, usklajuje spremembe teh sporazumov; to izvaja skupaj s centralnimi bankami Eurosistema;

                              (d)

                              se usklajuje z drugimi strukturami upravljanja T2S, zlasti Koordinacijsko skupino CDD, Koordinacijsko skupino za valute, ki niso euro, in Svetovalno skupino za T2S;

                              (e)

                              sodeluje s ponudniki storitev povezovanja;

                              (f)

                              imenuje vodje tehničnih skupin po posvetovanju s Koordinacijsko skupino CDD in Koordinacijsko skupino za valute, ki niso euro, ter prejema poročila tehničnih skupin;

                              (g)

                              obravnava in usmerja spore s sodelujočimi CDD in centralnimi bankami v povezavi s T2S ter si prizadeva najti možnosti za njihovo rešitev v okviru postopka reševanja in stopnjevanja sporov, ki je določen v okvirnem sporazumu in sporazumu o udeležbi valute, ter svojega mandata;

                              (h)

                              zagotavlja potrebne informacije organom, pristojnim za regulacijo in pregled;

                              (i)

                              ob pomoči pisarne programa T2S v ECB in mreže strokovnjakov iz centralnih bank opravlja osrednjo vlogo pri komuniciranju z udeleženci na trgu in javnimi organi o T2S;

                              (j)

                              podpira dejavnosti za harmonizacijo v povezavi s T2S in k njim prispeva;

                              (k)

                              tesno sodeluje z vsemi zadevnimi javnimi organi in zasebnimi telesi (npr. Evropsko komisijo, Evropskim parlamentom, regulatorji trga vrednostnih papirjev) pri zadevnih pobudah na področju kliringa in poravnave poslov z vrednostnimi papirji;

                              (l)

                              zagotavlja preglednost s pravočasno in dosledno objavo zadevne dokumentacije.

                  4.

                  Finančni režim T2S
                  Odbor T2S upravlja finančni režim T2S, kakor je določen v Smernici ECB/2010/2.
                  Odbor T2S od začetka faze delovanja redno zagotavlja CDD in NCB zunaj euroobmočja, ki so sklenile sporazum, finančne izkaze, ki pošteno prikazujejo poslovne in finančne pogoje, rezultate delovanja in stanje pokrivanja stroškov v zvezi s T2S.
                  Preden Odbor T2S poda Svetu ECB predloge glede finančnega režima T2S, ki imajo za posledico spremembo cen T2S, se posvetuje s Koordinacijsko skupino CDD, Koordinacijsko skupino za valute, ki niso euro, Svetovalno skupino za T2S in zadevnimi odbori Evropskega sistema centralnih bank.
                  ECB zagotavlja ustrezno podporo Odboru T2S, kolikor je potrebno. Vsi stroški takšne podpore se ECB povrnejo.
                  Poleg tega Odbor T2S:

                              (a)

                              upravlja s proračunom T2S prek računa projekta T2S;

                              (b)

                              odobri plačila obrokov v dobro 4CB v skladu z dogovorjenim razporedom plačil, ki ga odobri Svet ECB, potem ko je dobave 4CB sprejel Odbor za T2S;

                              (c)

                              odobri stroške v zvezi z dodatno podporo s strani 4CB centralnim bankam Eurosistema v skladu s sporazumom med ravnema 2 in 3;

                              (d)

                              odobri plačilo obrokov v dobro ECB na podlagi stroškov, ki jih je ta imela v zvezi s T2S;

                              (e)

                              odobri in sproži zbiranje nadomestil od strank T2S in povrnitev stroškov centralnim bankam Eurosistema.

            SESTAVA
      Vse člane Odbora T2S imenuje Svet ECB. Kadar člani delujejo v vlogi članov Odbora T2S, poročajo kolektivno in izključno organom odločanja ECB ter spoštujejo načela, določena v Kodeksu ravnanja za Odbor T2S iz Priloge III. Člani iz centralnih bank Eurosistema in centralnih bank zunaj euroobmočja se lahko v tej vlogi posvetujejo z drugimi zaposlenimi v svoji matični instituciji. V nobenem primeru ne smejo sprejemati navodil od svoje matične institucije ali se zavezati, da bodo pri posvetovanju in glasovanju v Odboru T2S zavzeli določeno stališče.
      Odbor T2S sestavljajo:

                  (a)

                  predsednik, ki je višji vodstveni uslužbenec ECB;

                  (b)

                  devet članov iz drugih NCB Eurosistema, vključno s po enim članom iz naslednjih centralnih bank: Deutsche Bundesbank, Banco de España, Banque de France in Banca d‘Italia;

                  (c)

                  en član iz centralne banke zunaj euroobmočja, ki je podpisala sporazum o udeležbi valute (ali dva takšna člana, če dosega obseg poravnav v valutah, ki niso euro, najmanj 20 % obsega poravnav v euroobmočju);

                  (d)

                  dva člana odbora izven centralnih bank (brez vsakršne glasovalne pravice), ki ne izhajata iz centralnih bank, imata dobre strokovne izkušnje kot visoka uslužbenca v panogi poravnave poslov z vrednostnimi papirji in po možnosti izkušnje s projektnim vodenjem ter nista v navzkrižju interesov.

            Predsedniku pomaga namestnik predsednika, ki ga imenuje Svet ECB. Namestnik predsednika je član, ki je pripravljen nadomeščati predsednika v primeru odsotnosti. Če obseg poravnav po načelu dostava proti plačilu v valutah, ki niso euro, v T2S predstavlja najmanj 40 % obsega poravnav po načelu dostava proti plačilu v eurih, lahko namestnika predsednika predlagajo sodelujoče centralne banke zunaj euroobmočja.
      Član Odbora T2S ima mandat v trajanju 24 mesecev z možnostjo ponovnega imenovanja.
      Svet ECB odloči o sestavi Odbora T2S na podlagi predloga Izvršilnega odbora ECB. Pri kategorijah (a) do (c) predstavi prijave guverner/predsednik zadevne centralne banke. Izvršilni odbor da prednost kandidatom, ki neposredno poročajo najvišjemu organu upravljanja v svoji centralni banki. Izvršilni odbor v svojem predlogu zagotovi, da se ohranja primerno ravnovesje med člani z izkušnjami na področjih informacijske tehnologije, projektnega vodenja in dejavnosti poravnave poslov z vrednostnimi papirji (na strani ponudnika ali uporabnika storitev).
      DELOVNI POSTOPKI
      1.   Odločanje
      Odbor T2S odloča s konsenzom, če je to mogoče. Če pa konsenza ni mogoče doseči v razumnem času, lahko predsednik odloči, da se izvede glasovanje po postopku z navadno večino.
      Veljajo naslednja pravila:

                  (a)

                  načeloma mora biti za sklepčnost Odbora T2S prisotnih najmanj sedmih članov;

                  (b)

                  glasovalno pravico imajo samo člani Odbora T2S iz kategorij (a) do (c) zgoraj;

                  (c)

                  v primeru odsotnosti lahko član z glasovalno pravico pooblasti drugega člana za oddajo glasu; noben član ne more o posameznem vprašanju oddati več kot dva glasova;

                  (d)

                  v primeru enakega števila glasov je odločilen predsednikov glas;

                  (e)

                  člani Odbora T2S ne sodelujejo pri odločanju in ne glasujejo, kadar so v navzkrižju interesov;

                  (f)

                  člani spoštujejo Kodeks ravnanja za Odbor T2S.

            2.   Obseg dela in podpora
      Brez poseganja v načela dobrega upravljanja, določena v členu 8 Smernice ECB/2010/2:

                  (a)

                  predsednik se z vprašanji T2S ukvarja poln delovni čas; od ostalih članov se pričakuje, da temu namenijo 30 % delovnega časa;

                  (b)

                  Odboru T2S nudi podporo pisarna programa T2S v ECB;

                  (c)

                  Odbor T2S prejema prispevke od nadzornika programa;

                  (d)

                  Odboru T2S nudi podporo tehnični odbor, ki si prizadeva doseči konsenz o tehničnih zadevah; če konsenza ni mogoče doseči, se zadeve predložijo Odboru T2S;

                  (e)

                  Odbor T2S lahko ustanovi druge odbore.

            3.   Poročanje in zastopanje
      Odbor T2S poroča neposredno organom odločanja ECB, redno in strukturirano. V tej zvezi pripravlja potrebna poročila za organe odločanja ECB. Ta poročila se pošljejo tudi Odboru Eurosistema za koordinacijo projektov IT (EISC), ki lahko svetuje organom odločanja ECB. Odbor za plačilne in poravnalne sisteme (PSSC) prejme poročila v seznanitev.
      Predsednik predseduje Svetovalni skupini za T2S in zastopa Odbor T2S navzven, razen če Odbor T2S odloči drugače.
      4.   Poslovnik
      Podrobnosti o delovnih postopkih ureja Poslovnik Odbora T2S, določen v Prilogi II.

      PRILOGA II

         POSLOVNIK

         ODBORA T2S

      POGLAVJE I

         ODBOR T2S

      Člen 1
      Člani
      1.   Člani Odbora T2S (v nadaljnjem besedilu: člani) delujejo v svojem imenu in v interesu programa T2S, v skladu s splošnimi načeli T2S. Člani med sejami Odbora T2S zavzemajo lastna, popolnoma neodvisna stališča.
      2.   Članom iz centralnih bank morajo njihove centralne banke zagotoviti dovolj časa, člani odbora izven centralnih bank pa morajo sami zagotoviti dovolj časa, da so lahko dejavno vključeni v delo Odbora T2S (načeloma je to 30 % delovnega časa za vse člane razen predsednika).
      3.   Člani ne smejo biti neposredno vključeni v dejavnost pregleda T2S ali centralnih depotnih družb, ki so prenesle izvajanje poravnave na T2S. Člani ne smejo delovati v odboru Eurosistema/ESCB, ki ima katero od navedenih pristojnosti za pregled. Člani ne smejo delovati v Odboru Eurosistema za koordinacijo projektov IT (EISC) ali Odboru notranjih revizorjev (IAC). Ne smejo biti dnevno vključeni v dejavnosti na ravni 3.
      4.   Člani morajo spoštovati Kodeks ravnanja za Odbor T2S (v nadaljnjem besedilu: kodeks), določen v Prilogi III.
      Člen 2
      Predsednik in namestnik predsednika
      1.   Predsednik je član Odbora T2S za polni delovni čas.
      2.   Predsednik v sodelovanju z drugimi člani zagotavlja delovanje Odbora T2S, izpolnjevanje mandata Odbora T2S, spoštovanje poslovnika in učinkovito sprejemanje odločitev. Predsednik zlasti:

                  (a)

                  predlaga dnevni red sej Odbora T2S in jih vodi;

                  (b)

                  predlaga letni koledar sej;

                  (c)

                  sprejema vse administrativne odločitve, ki zadevajo pisarno programa T2S.

            3.   Predsedniku pomaga namestnik predsednika, ki nadomešča predsednika v primeru odsotnosti. Predsednik obvesti namestnika predsednika o svoji odsotnosti takoj, ko je to mogoče.
      Člen 3
      Sekretariat
      1.   Predsednik imenuje za sekretarja Odbora T2S visoko izkušenega zaposlenega v Evropski centralni banki (ECB). Predsednik lahko imenuje tudi namestnika sekretarja.
      2.   Sekretar pomaga predsedniku in deluje po njegovih usmeritvah. Sekretar skrbi za pravočasen pretok informacij: (a) med člani, in (b) med Odborom T2S in drugimi deležniki, zlasti drugimi odbori Eurosistema in Evropskega sistema centralnih bank.
      POGLAVJE II

         SEJE ODBORA T2S

      Člen 4
      Datum in kraj sej Odbora T2S
      1.   Odbor T2S odloča o datumih svojih sej na predlog predsednika. Odbor T2S naj bi se sestajal redno na podlagi koledarja, ki ga pripravi dovolj časa pred začetkom posameznega leta. Pogostost sej je odvisna od potreb glede na načrt programa T2S.
      2.   Predsednik lahko skliče izredne seje Odbora T2S, kadar koli presodi, da je to potrebno. Predsednik skliče izredno sejo, če tako sejo zahtevajo najmanj trije člani.
      3.   Seje Odbora T2S običajno potekajo v prostorih ECB.
      4.   Seje lahko potekajo tudi v obliki telekonference, razen če temu nasprotujejo najmanj trije člani.
      Člen 5
      Udeležba na sejah Odbora T2S
      1.   Člani se v skladu z načeli dobrega upravljanja redno udeležujejo sej Odbora T2S. Udeležba je izključno osebna; članov ni mogoče nadomeščati.
      2.   Na sejah Odbora T2S so lahko prisotni samo člani in druge osebe, ki jih povabi predsednik.
      Člen 6
      Izvedba sej Odbora T2S
      1.   Delovni jezik Odbora T2S je angleščina.
      2.   Odbor T2S sprejme dnevni red za vsako sejo. Praviloma pripravi sekretar začasni dnevni red, za katerega je odgovoren predsednik, in ga pošlje članom najmanj pet delovnih dni pred sejo. Odbor T2S lahko na predlog predsednika ali katerega koli drugega člana odloči, da se posamezne točke črtajo z začasnega dnevnega reda ali dodajo nove. Točka se črta z dnevnega reda na zahtevo najmanj treh članov, če pripadajoči dokumenti članom niso predloženi pravočasno.
      3.   Sekretar praviloma pošlje dokumente za razpravo članom pet delovnih dni pred sejo. Kratki dokumenti pa se lahko pošljejo en delovni dan vnaprej. Dokumenti, poslani manj kot dva delovna dneva vnaprej, se obravnavajo kot „namizni dokumenti“, ki ne morejo privesti do odločitve Odbora T2S, razen če s tem soglašajo vsi člani.
      4.   Po vsaki seji Odbora T2S sekretar pripravi osnutek zapisnika, v katerem zabeleži obravnavane teme in rezultate razprave. Osnutek zapisnika vključuje stališča, ki so jih med sestankom izrazili posamezni člani, če se to zahteva. Osnutek zapisnika se pošlje članom v petih delovnih dneh po seji.
      5.   Po vsaki seji Odbora T2S sekretar pripravi tudi osnutek seznama aktivnosti z nalogami in roki, ki so bili dodeljeni in dogovorjeni med to sejo, ter ga pošlje članom v petih delovnih dneh po seji.
      6.   Člani pošljejo sekretarju pripombe na osnutka zapisnika in seznama aktivnosti v petih delovnih dneh od prejema. Osnutka zapisnika in seznama aktivnosti se predložita v potrditev Odboru T2S na naslednji seji (ali po potrebi prej v pisnem postopku), predsednik pa ju podpiše.
      Člen 7
      Odločanje Odbora T2S
      1.   Kolikor je mogoče, se odločitve Odbora T2S sprejemajo s konsenzom.
      2.   Odbor T2S je sklepčen, če je prisotnih najmanj sedem članov. Če sklepčnosti ni, lahko predsednik skliče izredno sejo, na kateri se odločitve lahko sprejmejo ne glede na sklepčnost.
      3.   Če je potrebno, Odbor T2S na zahtevo predsednika opravi glasovanje. Predsednik sproži postopek glasovanja tudi na zahtevo katerega koli člana z glasovalno pravico. V skladu s kodeksom član ne sme glasovati, če je v navzkrižju interesov, kakor je opisano v kodeksu. V primeru odsotnosti lahko član z glasovalno pravico za oddajo glasu pooblasti drugega člana z glasovalno pravico; noben član ne more o posameznem vprašanju oddati več kot dveh glasov.
      4.   Predsednik lahko sproži tajno glasovanje, če to zahtevajo najmanj trije člani.
      5.   Odločitve se lahko sprejmejo tudi v pisnem postopku, razen če temu nasprotujejo najmanj trije člani. V primeru pisnega postopka je treba: (i) običajno dati vsakemu članu najmanj dva delovna dneva za preučitev in (ii) vsako takšno odločitev zabeležiti v sklepih naslednje seje Odbora T2S.
      6.   Predlog, ki prejme navadno večino glasov, je sprejet. V primeru enakega števila glasov je odločilen predsednikov glas. V primeru predsednikove odsotnosti namestnik predsednika nima odločilnega glasu.
      POGLAVJE III

         KOMUNICIRANJE IN PREGLEDNOST

      Člen 8
      Zunanje komuniciranje
      1.   Predsednik redno obvešča zadevne deležnike o napredku pri izvajanju programa T2S. Predsednik ob pomoči sekretarja zagotavlja preglednost s pravočasno in dosledno objavo zadevne dokumentacije na spletni strani T2S, ob upoštevanju obveznosti glede zaupnosti, določenih v kodeksu.
      2.   Člani morajo vedno obvestiti predsednika, preden navzven predstavljajo zadevne in bistvene vsebine v povezavi z odgovornostmi in nalogami Odbora T2S, npr. govorijo o T2S na konferencah ali sestankih z deležniki T2S, ter morajo v petih dneh po dogodku Odboru T2S predložiti pisen povzetek. Vsako bistveno zunanje komuniciranje mora biti v interesu Eurosistema in programa T2S ter spoštovati odločitve Sveta ECB in Odbora T2S.
      3.   Odbor T2S določi enega ali več članov in/ali zaposlene v ECB/nacionalnih centralnih bankah (NCB), ki podpirajo T2S, da sodelujejo pri javnih ali zasebnih pobudah v povezavi s kliringom in poravnavo poslov z vrednostnimi papirji ter morebiti zastopajo T2S v ustreznih odborih ali delovnih skupinah. Zaposlenega v ECB ali NCB se na tak način lahko določi samo, če se ugotovi, da izpolnjuje vsaj tako stroge obveznosti glede zaupnosti in navzkrižja interesov, kot so določene v kodeksu.
      Člen 9
      Notranje komuniciranje
      1.   Člani Odbora T2S, ki niso iz Eurosistema, prejmejo pod pogoji zaupnosti vso dokumentacijo o T2S, predloženo Svetu ECB, po seji Sveta ECB skupaj s sklepi iz zapisnika seje Sveta ECB v zvezi s T2S.
      2.   NCB Eurosistema, ki nimajo svojega zaposlenega v Odboru T2S, imajo samodejen dostop do vse dokumentacije Odbora T2S. Predsednika lahko tudi zaprosijo za udeležbo v odboru, podrejenem Odboru T2S, če imajo poseben interes za posamezno temo. En član je odgovoren za to, da obvesti takšne NCB Eurosistema, če se presodi, da bi lahko imele poseben interes. Ta član lahko Odboru T2S predloži katero koli vprašanje, ki ga je izpostavila takšna NCB Eurosistema.
      POGLAVJE IV

         FINANČNI REŽIM

      Člen 10
      Uporaba računa projekta T2S
      1.   Odbor T2S v imenu Eurosistema upravlja z računom projekta T2S, ki se vodi v poslovnih knjigah ECB in ima status prehodnega računa. Račun projekta T2S se uporablja za: (a) upravljanje finančnih tokov (zlasti zbiranje sredstev in plačevanje obrokov) med centralnimi bankami Eurosistema iz naslova proračuna T2S, in (b) upravljanje finančnih tokov v zvezi z nadomestili za storitve T2S. Odbor T2S zagotavlja, da je na računu projekta vedno ničelno ali pozitivno stanje.
      2.   Predsednik pravočasno pozove NCB Eurosistema, da v svojih finančnih načrtih predvidijo svoje deleže stroškov (v skladu s ključem delitve stroškov T2S) in jih plačajo na račun projekta T2S v skladu z razporedom plačil, ki ga odobri Svet ECB.
      3.   Predsednik odredi plačilo obrokov z računa projekta T2S na podlagi predhodne odobritve Odbora T2S. Šteje se, da je Odbor T2S formalno odobril plačilo obroka v dobro 4CB, ko je preveril in sprejel dobavo 4CB ter je bilo to formalno potrjeno v zapisniku seje Odbora T2S. Plačilo obroka v dobro ECB se izvede na začetku vsakega leta v skladu z dogovori, določenimi v finančnem okviru.
      POGLAVJE V

         REVIDIRANJE

      Člen 11
      Revidiranje
      Dejavnosti Odbora T2S revidira odbor IAC.

      PRILOGA III

         KODEKS RAVNANJA

         ZA ODBOR T2S

         Uvod

      Odbor T2S sestavljajo člani, ki jih imenuje Svet ECB. Člani morajo delovati izključno v interesu programa T2S, v skladu s splošnimi načeli T2S, ter morajo delu v zvezi s programom T2S nameniti dovolj časa.
      Odbor T2S pomaga organom odločanja Evropske centralne banke (ECB) pri zagotavljanju uspešnega in pravočasnega zaključka programa T2S ter poroča Svetu ECB. Za utemeljeno in neodvisno odločanje Sveta ECB je bistveno, da na delo Odbora T2S ne vplivajo nobene okoliščine, ki bi lahko vodile v navzkrižje interesov katerega koli člana.
      Za ugled in verodostojnost Eurosistema/Evropskega sistema centralnih bank (ESCB) ter pravno urejenost programa T2S je bistveno tudi, da člani delujejo v splošnem interesu Eurosistema in zlasti v interesu programa T2S ter to tudi izkazujejo navzven. Zato se od članov zahteva, da: (a) se izogibajo situacijam, kjer obstaja dejansko ali navidezno navzkrižje interesov; (b) v stikih z javnimi organi, centralnimi bankami, predstavniki panoge in drugimi zunanjimi deležniki, ki so vključeni v načrtovanje, razvoj in delovanje T2S, delujejo samo v vlogi predstavnikov Eurosistema in T2S, in (c) zagotavljajo objektivnost, nevtralnost in pošteno konkurenco med potencialnimi dobavitelji, ki imajo interes za program T2S.
      Obveznost varovanja poslovne skrivnosti iz člena 37.1 Statuta Evropskega sistema centralnih bank in Evropske centralne banke (v nadaljnjem besedilu: Statut ESCB) velja za zaposlene v ECB in za zaposlene v nacionalnih centralnih bankah (NCB), ki opravljajo naloge ESCB, ter zajema zaupne informacije o poslovnih skrivnostih in informacije, ki imajo tržno vrednost. Enaka obveznost velja za člane Odbora T2S izven centralnih bank. Člani odbora izven centralnih bank morajo spoštovati tudi kakršna koli dodatna pravila ravnanja, določena v aktu o njihovem imenovanju in v njihovi pogodbi z ECB.
      Primerno in skladno z učinkovito upravno prakso je, da se določijo standardi poklicne etike glede poklicne integritete, načela poštene konkurence, izogibanja navzkrižju interesov in varovanja zaupnih informacij, ki jih je pripravil Eurosistem ali so jih zagotovile tretje osebe, pri tem pa se ohrani strokovno znanje in izkušnje na zadevnih področjih programa T2S znotraj Odbora T2S v splošno korist Eurosistema/ESCB. Primerno in skladno z učinkovito upravno prakso je tudi to, da bi morali pogoji za zaposlitev, ki veljajo za člane, zaposlene v ECB, in ustrezne določbe, ki veljajo za člane, zaposlene v NCB, določati pravno sredstvo za primer kršitev tega kodeksa ravnanja (v nadaljnjem besedilu: kodeks). Enako velja za člane Odbora T2S izven centralnih bank.
      Ta kodeks ne posega v nobene zahteve, ki izhajajo iz morebitnih drugih pravil poklicne etike, ki veljajo za člane Odbora T2S v njihovi vlogi zaposlenih v ECB ali NCB.
      1.   Opredelitev pojmov

      V tem kodeksu:

                  (a)

                  „predsednik“ pomeni osebo, ki jo imenuje Svet ECB, da predseduje Odboru T2S;

                  (b)

                  „namestnik predsednika“ pomeni osebo, ki jo imenuje Svet ECB, da nadomešča predsednika v primeru odsotnosti;

                  (c)

                  „zaupne informacije“ pomenijo, brez poseganja v obveznost varovanja poslovne skrivnosti iz člena 37.1 Statuta ESCB ter dokumente, ki so označeni v skladu z ureditvijo zaupnosti v ECB in jih dobi posamezen član Odbora T2S: (i) poslovne skrivnosti Eurosistema ali tretjih oseb in vse informacije, ki imajo tržno vrednost, ki ni povezana s potrebami dela Odbora T2S; (ii) katere koli informacije, katerih nepooblaščeno razkritje bi škodovalo bistvenim interesom Eurosistema, in (iii) katere koli informacije, ki bi jih razumna oseba štela za zaupne; „zaupne informacije“ ne zajemajo informacij, ki: (i) so ali postanejo splošno dostopne javnosti na način, ki ne pomeni kršitve tega kodeksa; (ii) jih neodvisno ustvari tretja oseba, ki nima dostopa do zaupnih informacij, ali (iii) jih je treba razkriti v skladu z zakonom, ob upoštevanju oddelka 3;

                  (d)

                  „član odbora izven centralne banke“ pomeni člana Odbora T2S, ki ni zaposlen v ECB ali NCB;

                  (e)

                  „mandat“ pomeni mandat, določen v Prilogi I;

                  (f)

                  „član“ pomeni člana Odbora T2S, vključno s predsednikom;

                  (g)

                  „potencialni dobavitelji“ pomenijo poslovne subjekte, ki imajo interes za zagotavljanje blaga in/ali storitev v povezavi s T2S centralni banki euroobmočja ali centralni banki zunaj euroobmočja, ki se je zavezala, da bo opravljala poravnave v svoji nacionalni valuti prek T2S.

            2.   Izogibanje navzkrižju interesov

                  2.1

                  Navzkrižje interesov v zvezi z zagotavljanjem blaga in/ali storitev, ki je povezano z mandatom Odbora T2S, nastane, če ima član pri potencialnem dobavitelju poslovni ali poklicni interes ali je pri njem udeležen prek lastništva, kontrole, naložbe ali drugače ter to vpliva ali bi lahko vplivalo na nepristransko in objektivno opravljanje njegovih obveznosti v vlogi člana.

                  2.2

                  Člani delujejo v splošnem interesu Eurosistema in programa T2S. Izogibajo se vsakršnim situacijam, ki bi lahko vodile v navzkrižje interesov.

                  2.3

                  Če nastane ali bi lahko nastalo navzkrižje interesov v povezavi z nalogami Odbora T2S, zadevni član s tem dejanskim ali potencialnim navzkrižjem interesov seznani organ za skladnost v svoji centralni banki (član odbora izven centralne banke pa pooblaščenca za poklicno etiko v ECB) z uporabo obrazca iz Dodatka 2 in hkrati o tem obvesti predsednika. Če organ za skladnost (v primeru člana odbora izven centralne banke pa pooblaščenec za poklicno etiko v ECB) presodi, da navzkrižje interesov obstaja, priporoči guvernerju zadevne centralne banke (v primeru člana odbora izven centralne banke pa predsedniku ECB), kako naj navzkrižje interesov ustrezno obravnava, guverner/predsednik ECB pa o tem brez odlašanja obvesti predsednika Odbora T2S. Guverner/predsednik ECB seznani predsednika Odbora T2S z vsemi podrobnostmi, ki jih ta potrebuje, da lahko oblikuje utemeljeno stališče glede ustrezne obravnave navzkrižja interesov.

                  2.4

                  Če ima med sejo Odbora T2S član razloge za sum, da bi udeležba drugega člana pri razpravi, glasovanju ali pisnem postopku Odbora T2S lahko vodila v navzkrižje interesov, o tem takoj obvesti predsednika.

                  2.5

                  Predsednik pozove člana, ki je odkril dejansko ali potencialno navzkrižje interesov v skladu z oddelkom 2.3 ali se nanj nanašajo pomisleki glede navzkrižja interesov, ki so bili izpostavljeni v skladu z oddelkom 2.4, da se izjavi o tem, ali dejansko ali potencialno navzkrižje interesov obstaja. Če predsednik z izjavo člana ni zadovoljen, se vse zadevne točke umaknejo z dnevnega reda. Predsednik o vsakem takem primeru brez odlašanja obvesti organ za skladnost v zadevni centralni banki (v primeru člana izven centralne banke pa pooblaščenca za poklicno etiko v ECB) in po potrebi Svet ECB.

                  2.6

                  Če je v položaju iz oddelka 2.3, 2.4 ali 2.5 predsednik, o tem obvesti namestnika predsednika.

                  2.7

                  Član ne sme glasovati o nobeni zadevi, v zvezi s katero je v navzkrižju interesov. To velja tudi za člana, ki je zaposlen v 4CB, če Odbor T2S odloča o odobritvi dobav 4CB.

            3.   Pravilna uporaba zaupnih informacij

                  3.1

                  Člani uporabljajo zaupne informacije samo za potrebe in v interesu Eurosistema in programa T2S ter v skladu z mandatom Odbora T2S.

                  3.2

                  Člani ne smejo razkriti zaupnih informacij tretjim osebam, člani, ki so zaposleni v ECB ali NCB, pa lahko razkrijejo zaupne informacije zaposlenim v svoji centralni banki samo, kolikor jih ti zaposleni potrebujejo za izdajo nasvetov, ki članom omogočajo oblikovanje mnenja o določenem vprašanju. Zaupnih informacij z oznako „members only“ (samo za člane) člani načeloma ne smejo razkriti zaposlenim v svoji centralni banki niti drugim centralnim bankam, razen če Odbor T2S odloči drugače.

                  3.3

                  Člani sprejmejo vse potrebne ukrepe, da preprečijo nenamerno razkritje zaupnih informacij ali nepooblaščen dostop do njih.

                  3.4

                  Člani ne smejo uporabiti svojega dostopa do zaupnih informacij v korist subjekta zunaj Eurosistema ali brez ustrezne utemeljitve v korist svoje centralne banke.

                  3.5

                  Član, od katerega sodišče ali regulativni, nadzorni ali drug pristojni organ, ki ima pristojnost nad tem članom, zahteva, da razkrije ali da na voljo zaupne informacije, mora:

                              (a)

                              o takšni zahtevi, če je to po zakonu dovoljeno, nemudoma karseda podrobno pisno obvestiti predsednika in organ za skladnost v svoji centralni banki (v primeru člana odbora izven centralne banke pa pooblaščenca za poklicno etiko v ECB);

                              (b)

                              pridobiti strokovno pravno mnenje glede zakonitosti in izvršljivosti takšne zahteve, če predsednik meni, da je to potrebno;

                              (c)

                              sodelovati z vsemi zadevnimi centralnimi bankami in nuditi pomoč, ki jo upravičeno zahteva predsednik, da lahko Odbor T2S ali centralna banka zadevnega člana uporabi pravna sredstva za zaščito zaupnih informacij;

                              (d)

                              obvestiti zadevno sodišče ali organ, da gre za zaupne informacije, in zaprositi sodišče ali organ, da zavaruje zaupnost informacij, kolikor to dopušča zakon.

                        Če je v položaju iz tega oddelka predsednik, obvesti namestnika predsednika.

            4.   Preglednost in odprtost

                  4.1

                  Člani si v stikih s potencialnimi dobavitelji ali interesnimi združenji, ki zastopajo potencialne dobavitelje, ob upoštevanju zahtev glede zaupnih informacij prizadevajo za ohranitev poštene konkurence ter dajejo objektivne in ustrezne informacije vsem takim potencialnim dobaviteljem ali zastopnikom na usklajen in nediskriminativen način. V odvisnosti od tega, kakšne informacije se dajejo, se ta cilj lahko doseže tako, da se potencialne dobavitelje ali zastopnike vključi v konstruktiven dialog in dokumentacija deli z njimi v posvetovalnih skupinah.

                  4.2

                  Član ravna skrbno z vsemi pisnimi sporočili, ki jih nanj naslovijo potencialni dobavitelji ali interesna združenja, ki zastopajo potencialne dobavitelje. Člani taka sporočila obravnavajo kot zaupna, razen če potencialni dobavitelj ali zastopnik izrecno navede drugače.

                  4.3

                  Oddelkov 4.1 in 4.2 se ne sme razlagati, kot da omejujeta stike med Odborom T2S in potencialnimi dobavitelji ali interesnimi združenji, ki zastopajo potencialne dobavitelje. Vendar pa si člani znotraj Eurosistema redno izmenjujejo informacije o svojih stikih s takimi potencialnimi dobavitelji ali zastopniki.

            5.   Mnenja o vprašanjih poklicne etike

      Če ima član kakršno koli vprašanje glede uporabe tega kodeksa, zaprosi za mnenje pooblaščenca za poklicno etiko v ECB.
      6.   Sankcije in končne določbe

                  6.1

                  Član, ki krši ta kodeks, bo brez poseganja v pravila o disciplinskih postopkih v zanj veljavnih pogojih za zaposlitev ali kakršne koli upoštevne kazenske, disciplinske, upravne ali pogodbene sankcije nemudoma razrešen iz Odbora T2S in nadomeščen v skladu s postopki iz Priloge I.

                  6.2

                  Oddelek 3 zavezuje člana tudi po prenehanju dolžnosti.

                  6.3

                  Bivši član ne sme uporabiti zaupnih informacij, da bi se uspel zaposliti pri potencialnem dobavitelju, ali kot zaposlen pri potencialnem dobavitelju razkriti ali uporabiti kakršne koli informacije, ki jih je pridobil pri udeležbi v Odboru T2S.

                  6.4

                  Člani se v prvem letu po prenehanju dolžnosti še naprej izogibajo vsakršnemu navzkrižju interesov, v katerem bi se lahko znašli zaradi katere koli svoje nove poklicne dejavnosti ali imenovanja. Zlasti morajo pisno obvestiti Odbor T2S, kadar nameravajo začeti z opravljanjem katere koli poklicne dejavnosti ali sprejeti imenovanje, in morajo pridobiti mnenje Odbora T2S, preden se zavežejo.

                  6.5

                  Če bivši član ne spoštuje zahtev iz oddelkov 6.3 in 6.4, lahko Odbor T2S obvesti njegovega delodajalca, da obstaja navzkrižje interesov med njegovim novim in nekdanjim položajem.

            7.   Naslovniki in vročitev

      Ta kodeks je naslovljen na člane Odbora T2S. Izvod se vroči vsakemu obstoječemu članu in novim članom ob imenovanju. Člani morajo podpisati dodatka 1 in 2, preden se udeležijo sej Odbora T2S.

         Dodatek 1

            IZJAVA O SPOŠTOVANJU KODEKSA RAVNANJA

         S to izjavo sprejemam priloženi kodeks in svoje obveznosti po njem, zlasti obveznost, da (a) varujem zaupne informacije, ki jih prejmem, in (b) se izogibam situacijam, kjer bi prišlo do navzkrižja interesov pri opravljanju mojih dolžnosti v zvezi s programom T2S v vlogi člana Odbora T2S, in take situacije prijavim.
         …
         (Podpis in datum)
         …
         (Polno ime)
         …
         (Naslov)
         …
         …
         …

         Dodatek 2

            IZJAVA O INTERESIH
             (1)

         …
         (Polno ime)
         …
         (Naslov)
         …
         (Poklic)
         Na program T2S neposredno ali posredno (npr. v zvezi z družinskim članom) vplivajo naslednji premoženjski in/ali nepremoženjski interesi, ki bi lahko povzročili navzkrižje interesov v smislu tega kodeksa (2):

            Naložbe (npr. neposredno ali posredno v poslovni subjekt, vključno s podrejenimi podjetji ali drugimi subjekti, ki spadajo v isto skupino podjetij, kadar ima ta poslovni subjekt interes kot potencialni dobavitelj za program T2S, razen če gre za imetništvo teh naložb prek investicijskih ali pokojninskih skladov ali podobno):
         …
         …
         …

            Položaji (npr. sedanji ali pretekli, plačani ali neplačani položaji v poslovnem subjektu, ki ima interes kot potencialni dobavitelj za program T2S):
         …
         …
         …

            Dohodki ali darila (npr. sedanja, pretekla ali pričakovana plačila, vključno z zadržanimi koristmi, opcijami, ki se izvršijo kasneje, in prenosi pravic do pokojnine, ali darila, prejeta od poslovnega subjekta, ki ima interes kot potencialni dobavitelj za program T2S):
         …
         …
         …

            Drugo:

         …
         …
         …
         Pri svoji časti izjavljam, da so razkrite informacije, kolikor vem, resnične in popolne.
         …
         (Podpis in datum)
         …
         (Polno ime)

            (1)  Če član nima zadevnega interesa, je to treba označiti z besedo »ni« v zadevnem polju.

            (2)  Član z zadevnim interesom mora opisati vsa pomembna dejstva in okoliščine ter za to po potrebi uporabi dodaten prostor.

      PRILOGA IV

         POSTOPKI IN ZAHTEVE ZA IZBOR, IMENOVANJE IN NADOMESTITEV ČLANOV ODBORA T2S IZVEN CENTRALNIH BANK

      1.   Razpis javnega natečaja

                  1.1

                  Evropska centralna banka (ECB) objavi razpis javnega natečaja za imenovanje strokovnjakov za člane Odbora T2S izven centralnih bank in oblikovanje rezervnega seznama. Razpis javnega natečaja se izvede v skladu s Sklepom ECB/2007/5 z dne 3. julija 2007 o določitvi pravil za oddajo naročil (1) in podrobnejšimi pravili v poglavju 8 priročnika o poslovnih praksah ECB (Business Practice Handbook). Pri tem pa se v določeni meri odstopa zlasti od člena 16a Sklepa ECB/2007/5 ter spoštuje vsaj glavna načela javnega naročanja in zagotavlja pravilnost in preglednost javnega natečaja.

                  1.2

                  V razpisu javnega natečaja so med drugim navedeni: (a) vloga Odbora T2S; (b) vloga članov izven centralnih bank v Odboru T2S; (c) merila za izbor; (d) ekonomski vidiki mandata, in (e) postopek prijave, vključno z rokom za prejem prijav.

                  1.3

                  Razpis javnega natečaja se objavi v Uradnem listu Evropske unije in hkrati na spletni strani ECB. Kadar je to primerno, lahko ECB uporabi dodatne načine objave razpisa javnega natečaja. V primeru odstopanj prevlada različica, ki je objavljena v Uradnem listu Evropske unije, nad drugimi različicami.

                  1.4

                  Rok za predložitev prijav kandidatov mora biti najmanj 21 koledarskih dni po objavi razpisa javnega natečaja v Uradnem listu Evropske unije.

            2.   Postopek za izbor

                  2.1

                  Svet ECB odloči o sestavi Odbora T2S na podlagi predloga Izvršilnega odbora ter imenuje vse člane Odbora T2S.

                  2.2

                  Svet ECB oceni kandidate za člane Odbora T2S izven centralnih bank v skladu z merili za izbor iz oddelka 3.

                  2.3

                  Predsednik Odbora T2S, predstavniki nacionalnih centralnih bank Eurosistema in zaposleni v ECB lahko pomagajo Izvršilnemu odboru pri izpolnjevanju obrazcev za ocenjevanje kandidatov, ki vključujejo povzetek prednosti in slabosti glede na merila za izbor ter priporočilo glede primernosti kandidata za imenovanje.

                  2.4

                  V nasprotju s členom 16a(6) Sklepa ECB/2007/5 se takoj imenujeta dva kandidata in oblikuje rezervni seznam potencialnih kandidatov za bodoča prosta mesta.

            3.   Merila za izbor

      Merila za izbor so:

                  (a)

                  strokovno znanje na področju dejavnosti poravnave poslov z vrednostnimi papirji, bodisi kot ponudnik bodisi kot uporabnik storitev na tem področju, in strokovno znanje na področju širšega finančnega sektorja Unije;

                  (b)

                  najmanj 10 let delovnih izkušenj s sodelovanjem s pomembnimi udeleženci na finančnih trgih v Uniji;

                  (c)

                  po možnosti izkušnje s projektnim vodenjem.

                  (d)

                  Delovni jezik Odbora T2S je angleščina; zato morajo biti člani izven centralnih bank sposobni učinkovito komunicirati v angleščini.

            4.   Rezervni seznam

                  4.1

                  ECB vodi rezervni seznam potencialnih kandidatov.

                  4.2

                  Izvršilni odbor lahko v primeru prostega mesta v Odboru T2S izbere kandidata z rezervnega seznama glede na njegovo razvrstitev na rezervnem seznamu in ga predlaga Svetu ECB za člana Odbora T2S za dveletni mandat z možnostjo enkratnega ponovnega imenovanja.

                  4.3

                  Rezervni seznam velja dve leti od takrat, ko ga potrdi Svet ECB. Veljavnost rezervnega seznama se lahko po potrebi podaljša še za dve leti.

                  4.4

                  V nasprotju s členom 16a(7) Sklepa ECB/2007/5 rezervni seznam ni odprt za nove prijave.

                  4.5

                  Za razliko od člena 16a(8) Sklepa ECB/2007/5 lahko kandidati dostopijo do svojih podatkov, jih posodobijo ali popravijo, ne smejo pa po izteku razpisa javnega natečaja posodobiti ali popraviti svojih podatkov glede izpolnjevanja meril primernosti in meril za izbor.

            5.   Imenovanje

                  5.1

                  Člani Odbora T2S izven centralnih bank so imenovani osebno. Svojih odgovornosti ne smejo prenesti na drugega člana ali tretjo osebo.

                  5.2

                  Pri vseh imenovanjih mora imenovani podpisati pogodbo o imenovanju, ki mu jo predloži predsednik Odbora T2S, pogodbo z ECB o nadomestilih in povračilu stroškov ter izjavi, navedeni v oddelku 6.1.

                  5.3

                  Svet ECB imenuje člane Odbora T2S izven centralnih bank za člane Odbora T2S brez glasovalne pravice za dveletni mandat z možnostjo enkratnega ponovnega imenovanja.

            6.   Izjave

                  6.1

                  Člani Odbora T2S izven centralnih bank se zavežejo, da bodo spoštovali Kodeks ravnanja za Odbor T2S. V skladu s tem morajo podpisati Izjavo o spoštovanju kodeksa ravnanja iz Dodatka 1 k Prilogi III ter izpolniti in podpisati Izjavo o interesih iz Dodatka 2 k Prilogi III.

                  6.2

                  Člani Odbora T2S izven centralnih bank morajo podpisati tudi izjave, določene v razpisu.

            7.   Prenehanje mandata in nadomestitev

                  7.1

                  Svet ECB lahko konča mandat člana Odbora T2S izven centralne banke v primeru navzkrižja interesov, kršenja dolžnosti, nezmožnosti opravljanja dolžnosti, kršenja kodeksa ravnanja ali resne kršitve.

                  7.2

                  Šteje se, da mandat preneha, ko član izven centralne banke odstopi ali njegov mandat poteče in ni ponovno imenovan.

                  7.3

                  Če mandat preneha pred koncem dveletnega obdobja, se uporabljata oddelka 4.2 in 4.3.

         (1)  UL L 184, 14.7.2007, str. 34.


title: 2006/191/ES: Sklep Komisije z dne  1. marca 2006  o razglasitvi začetka delovanja Regionalnega svetovalnega sveta za Baltsko morje v okviru skupne ribiške politike

text:
               8.3.2006

               SL

               Uradni list Evropske unije

               L 66/50

         SKLEP KOMISIJE
   z dne 1. marca 2006
   o razglasitvi začetka delovanja Regionalnega svetovalnega sveta za Baltsko morje v okviru skupne ribiške politike
   (2006/191/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Sklepa Sveta 2004/585/ES z dne 19. julija 2004 o ustanovitvi regionalnih svetovalnih svetov v okviru skupne ribiške politike (1), in zlasti člena 3(3) Sklepa,
   ob upoštevanju priporočila, ki ga je poslala Danska dne 13. decembra 2005 v imenu Danske, Nemčije, Estonije, Latvije, Litve, Poljske, Finske in Švedske,
   ob upoštevanju naslednjega:

               (1)

               Uredba Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike (2) in Sklep 2004/585/ES zagotavljata okvir za ustanovitev in delovanje regionalnih svetovalnih svetov.

               (2)

               Člen 2 Sklepa 2004/585/ES ustanavlja regionalni svetovalni svet, pristojen za Baltsko morje v območjih IIIb, IIIc in IIId Mednarodnega sveta za raziskovanje morja (ICES), kakor določa Uredba Sveta (EGS) št. 3880/91 (3).

               (3)

               V skladu s členom 3(1) Sklepa 2004/585/ES so predstavniki ribiškega sektorja in drugih interesnih skupin Danski, Nemčiji, Estoniji, Latviji, Litvi, Poljski, Finski in Švedski predložili zahtevo glede delovanja navedenega regionalnega svetovalnega sveta.

               (4)

               Kakor določa člen 3(2) Sklepa 2004/585/ES, so zadevne države članice ugotovile, ali je zahteva Regionalnega svetovalnega sveta za Baltsko morje v skladu z določbami navedenega sklepa. Zadevne države članice so 13. decembra 2005 Komisiji poslale priporočilo glede navedenega Regionalnega svetovalnega sveta.

               (5)

               Komisija je ocenila zahtevo zainteresiranih strank in priporočilo glede na Sklep 2004/585/ES ter cilje in načela skupne ribiške politike in meni, da je Regionalni svetovalni svet za Baltsko morje pripravljen na začetek delovanja –

         SKLENILA:
   Edini člen
   Regionalni svetovalni svet za Baltsko morje, ustanovljen na podlagi člena 2(1)(f) Sklepa 2004/585/ES, začne z delovanjem 13. marca 2006.

      V Bruslju, 1. marca 2006

            Za Komisijo

         Joe BORG

            Član Komisije

      (1)  UL L 256, 3.8.2004, str. 17.

      (2)  UL L 358, 31.12.2002, str. 59.

      (3)  UL L 365, 31.12.1991, str. 1, Uredba, kakor je bila nazadnje spremenjena z Uredbo Komisije (ES) št. 448/2005 (UL L 74, 19.3.2005, str. 5).


title: Sklep Sveta z dne 26. julija 1971 o ustanovitvi Svetovalnega odbora za javna naročila gradenj

text:
Pomembno pravno obvestilo

|

31971D0306

Uradni list L 185 , 16/08/1971 str. 0015 - 0015 finska posebna izdaja: poglavje 6 zvezek 1 str. 0110  danska posebna izdaja: serija I poglavje 1971(II) str. 0622  švedska posebna izdaja: poglavje 6 zvezek 1 str. 0110  angleška posebna izdaja: serija I poglavje 1971(II) str. 0693  grška posebna izdaja: poglavje 17 zvezek 1 str. 0017  španska posebna izdaja: poglavje 17 zvezek 1 str. 0019  portugalska posebna izdaja poglavje 17 zvezek 1 str. 0019

		Sklep Svetaz dne 26. julija 1971o ustanovitvi Svetovalnega odbora za javna naročila gradenj(71/306/EGS)SVET EVROPSKIH SKUPNOSTI JEob upoštevanju Pogodbe o ustanovitvi Evropske gospodarske skupnosti,ob upoštevanju predlogov Komisije,ob upoštevanju mnenja Evropskega parlamenta [1],ob upoštevanju mnenja Ekonomsko-socialnega odbora [2],ker izvajanje ukrepov, ki jih je Svet sprejel na področju javnih naročil gradenj, lahko povzroči probleme, za katere se zdi, da jih je zaželeno proučiti skupaj;ker je priporočljivo, da se za ta namen ustanovi odbor, ki mu predseduje Komisija in je sestavljen iz predstavnikov držav članic, ki pripadajo organom teh držav,SKLENIL:Člen 1V okviru Komisije se ustanovi Svetovalni odbor za javna naročila gradenj.Člen 2Brez poseganja v določbe členov 169 in 170 Pogodbe odbor redno proučuje, na pobudo Komisije ali na zahtevo države članice, probleme, ki se pojavljajo pri uporabi ukrepov, ki jih je sprejel Svet v zvezi z javnimi naročili gradenj, vključno s posebnimi primeri na tem področju. Odbor proučuje zlasti vzroke, zaradi katerih se s pravnimi in fizičnimi osebami, ki so v skladu z merili, ki jih predpisuje Svet, ni posvetovalo ali pa jim ni bilo oddano naročilo, čeprav so oddale najbolj ugodno ponudbo.Člen 3Odbor sestavljajo predstavniki držav članic, ki pripadajo organom teh držav.Države članice imenujejo po enega člana odbora in po enega namestnika.Predsednik odbora je uradnik Komisije. Predsedniku lahko pomagajo uradniki Komisije. Tajniške storitve zagotavlja Komisija.Člen 4Odbor skliče predsednik na lastno pobudo ali na zahtevo enega od članov odbora.Člen 5Razprave odbora se vpišejo v zapisnik.Člen 6Odbor sprejme svoj poslovnik.V Bruslju, 26. julija 1971Za SvetPredsednikA. Moro[1] UL 62, 12.4.1965, str. 883/65 in 889/65.[2] UL 13, 29.1.1965, str. 150/65 in UL 63, 13.4.1965, str. 929/65.--------------------------------------------------


title: Sklep Sveta (EU) 2017/436 z dne 6. marca 2017 o podpisu Sporazuma med Evropsko unijo in Republiko Čile o trgovini z ekološkimi proizvodi v imenu Evropske unije

text:
               14.3.2017

               SL

               Uradni list Evropske unije

               L 67/33

         SKLEP SVETA (EU) 2017/436
   z dne 6. marca 2017
   o podpisu Sporazuma med Evropsko unijo in Republiko Čile o trgovini z ekološkimi proizvodi v imenu Evropske unije
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Svet je 16. junija 2014 Komisijo pooblastil za začetek pogajanj s tretjimi državami za sklenitev sporazumov o trgovini z ekološkimi proizvodi.

               (2)

               Komisija je v imenu Unije s pogajanji dosegla sporazum z Republiko Čile o trgovini z ekološkimi proizvodi (v nadaljnjem besedilu: Sporazum).

               (3)

               V tem sporazumu Unija in Republika Čile priznavata enakovrednost svojih zadevnih pravil o ekološki pridelavi in sistemov nadzora v zvezi z ekološkimi proizvodi.

               (4)

               Sporazum je namenjen spodbujanju trgovine z ekološkimi proizvodi, prispevanju k razvoju in širitvi ekološkega sektorja v Uniji in Republiki Čile ter doseganju visoke ravni upoštevanja načel iz pravil o ekološki pridelavi, jamstva sistemov nadzora in neoporečnosti ekoloških proizvodov. Sporazum je namenjen tudi izboljšanju zaščite zadevnih ekoloških logotipov Unije in Republike Čile in izboljšanju regulativnega sodelovanja med pogodbenicama pri vprašanjih, povezanih z ekološko pridelavo.

               (5)

               Sporazum bi bilo treba podpisati –

         SPREJEL NASLEDNJI SKLEP:
   Člen 1
   Podpis, v imenu Unije, Sporazuma med Evropsko unijo in Republiko Čile o trgovini z ekološkimi proizvodi se odobri s pridržkom sklenitve navedenega sporazuma.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.
   Člen 3
   Ta sklep začne veljati na dan sprejetja.

      V Bruslju, 6. marca 2017

            Za Svet

            Predsednik

         R. GALDES


title: Sklep Sveta (SZVP) 2016/2040 z dne 21. novembra 2016 o spremembi Sklepa 2010/279/SZVP o policijski misiji Evropske unije v Afganistanu (EUPOL AFGHANISTAN) glede določitve njene likvidacije

text:
               22.11.2016

               SL

               Uradni list Evropske unije

               L 314/20

         SKLEP SVETA (SZVP) 2016/2040
   z dne 21. novembra 2016
   o spremembi Sklepa 2010/279/SZVP o policijski misiji Evropske unije v Afganistanu (EUPOL AFGHANISTAN) glede določitve njene likvidacije
   SVET EVROPSKE UNIJE JE –
   ob upoštevanju Pogodbe o Evropski uniji ter zlasti člena 28, člena 42(4) in člena 43(2) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 18. maja 2010 sprejel Sklep 2010/279/SZVP (1) o policijski misiji Evropske unije v Afganistanu (EUPOL AFGHANISTAN).

               (2)

               Svet je 17. decembra 2014 sprejel Sklep 2014/922/SZVP (2) o spremembi in podaljšanju Sklepa 2010/279/SZVP do 31. decembra 2016 ter določitvi referenčnega finančnega zneska za obdobje od 1. januarja 2015 do 31. decembra 2015.

               (3)

               Svet je 14. decembra 2015 sprejel Sklep (SZVP) 2015/2336 (3), v katerem je določil referenčni finančni znesek za obdobje od 1. januarja 2016 do 31. decembra 2016.

               (4)

               Svet je v svojih sklepih o Afganistanu z dne 12. maja 2016 potrdil, da bo EUPOL AFGHANISTAN prišel do svojega zaključka v letu 2016, vendar kljub temu EU ostaja zavezana podpori civilne policije v Afganistanu tudi po tem.

               (5)

               Operativna faza misije EUPOL AFGHANISTAN se bo tako končala 31. decembra 2016. Faza njene likvidacije se bo začela 1. januarja 2017. V fazi likvidacije bo v Afganistanu potrebna skupina za likvidacijo.

               (6)

               Sklep 2010/279/SZVP bi bilo zato treba ustrezno spremeniti ter določiti referenčni finančni znesek za obdobje od 1. januarja do 31. decembra 2017 –

         SPREJEL NASLEDNJI SKLEP:
   Člen 1
   Sklep 2010/279/SZVP se spremeni:

               1.

               člen 1 se nadomesti z naslednjim:
               „Člen 1
               Misija
               1.   Policijska misija Evropske unije v AFGANISTANU (v nadaljnjem besedilu: EUPOL AFGHANISTAN ali misija), ustanovljena s Skupnim ukrepom 2007/369/SZVP, se podaljša od 31. maja 2010 do 15. septembra 2017.
               2.   Do 31. decembra 2016 EUPOL AFGHANISTAN deluje v skladu s cilji iz člena 2 in izvaja naloge, določene v členu 3.
               3.   Od 1. januarja 2017 EUPOL AFGHANISTAN izvede likvidacijo misije.“;

               2.

               v členu 7 se odstavek 1 nadomesti z naslednjim:
               „1.   Do 31. decembra 2016 so število in pristojnosti osebja EUPOL AFGHANISTAN združljive s cilji iz člena 2, nalogami iz člena 3 in strukturo misije iz člena 4. Od 1. januarja 2017 so število in pristojnosti osebja EUPOL AFGHANISTAN združljive s ciljem hitre in urejene likvidacije misije.“;

               3.

               v členu 13(1) se zadnji pododstavek nadomesti z naslednjim:
               „Referenčni finančni znesek za kritje odhodkov, povezanih z EUPOL AFGHANISTAN, za obdobje od 1. januarja 2017 do 15. septembra 2017 je 11 600 000 EUR.“;

               4.

               člen 17 se nadomesti z naslednjim:
               „Člen 17
               Začetek veljavnosti in trajanje
               Ta sklep začne veljati na dan sprejetja.
               Uporablja se od 31. maja 2010 do 15. septembra 2017.“

         Člen 2
   Ta sklep začne veljati na dan sprejetja.

      V Bruslju, 21. novembra 2016

            Za Svet

            Predsednik

         P. PLAVČAN

      (1)  Sklep Sveta 2010/279/SZVP z dne 18. maja 2010 o policijski misiji Evropske unije v Afganistanu (EUPOL AFGHANISTAN) (UL L 123, 19.5.2010, str. 4).

      (2)  Sklep Sveta 2014/922/SZVP z dne 17. decembra 2014 o spremembi in podaljšanju Sklepa 2010/279/SZVP o policijski misiji Evropske unije v Afganistanu (EUPOL AFGHANISTAN) (UL L 363, 18.12.2014, str. 152).

      (3)  Sklep Sveta (SZVP) 2015/2336 z dne 14. decembra 2015 o spremembi Sklepa 2010/279/SZVP o policijski misiji Evropske unije v Afganistanu (EUPOL AFGHANISTAN) (UL L 329, 15.12.2015, str. 16).


title: 2014/599/EU: Sklep Evropskega parlamenta z dne 3. aprila 2014 o razrešnici glede izvrševanja proračuna Evropske železniške agencije za proračunsko leto 2012

text:
               5.9.2014

               SL

               Uradni list Evropske unije

               L 266/257

         SKLEP EVROPSKEGA PARLAMENTA
   z dne 3. aprila 2014
   o razrešnici glede izvrševanja proračuna Evropske železniške agencije za proračunsko leto 2012
   (2014/599/EU)
   EVROPSKI PARLAMENT,

               —

               ob upoštevanju letnih računovodskih izkazov Evropske železniške agencije za proračunsko leto 2012,

               —

               ob upoštevanju poročila Računskega sodišča o letnih računovodskih izkazih Evropske železniške agencije za proračunsko leto 2012 z odgovori agencije (1),

               —

               ob upoštevanju priporočila Sveta z dne 18. februarja 2014 (05849/2014 – C7-0054/2014),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

               —

               ob upoštevanju Uredbe (ES) št. 881/2004 Evropskega parlamenta in Sveta z dne 29. aprila 2004 o ustanovitvi Evropske železniške agencije (4), zlasti člena 39 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5),

               —

               ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (6), zlasti člena 108 Delegirane uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor in mnenja Odbora za promet in turizem (A7-0209/2014),

               1.

               podeli razrešnico izvršnemu direktorju Evropske železniške agencije glede izvrševanja proračuna agencije za proračunsko leto 2012;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropske železniške agencije, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 365, 13.12.2013, str. 184.

      (2)  UL L 248, 16.9.2002, str. 1.

      (3)  UL L 298, 26.10.2012, str. 1.

      (4)  UL L 164, 30.4.2004, str. 1.

      (5)  UL L 357, 31.12.2002, str. 72.

      (6)  UL L 328, 7.12.2013, str. 42.


title: Sklep Sveta z dne 6. decembra 2012 o sprejetju stališča Sveta o predlogu proračuna Evropske unije za proračunsko leto 2013

text:
               8.12.2012

               SL

               Uradni list Evropske unije

               C 378/4

         SKLEP SVETA
   z dne 6. decembra 2012
   o sprejetju stališča Sveta o predlogu proračuna Evropske unije za proračunsko leto 2013
   2012/C 378/05
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 314(3) Pogodbe, v povezavi s Pogodbo o ustanovitvi Evropske skupnosti za atomsko energijo in zlasti člena 106a Pogodbe,
   ob upoštevanju naslednjega:

               (1)

               Komisija je 23. novembra 2012 predložila novi predlog proračuna za proračunsko leto 2013 (1).

               (2)

               Svet je preučil predlog Komisije, da bi lahko oblikoval stališče, ki bi bilo glede prihodkov skladno s Sklepom Sveta 2007/436/ES, Euratom z dne 7. junija 2007 o sistemu virov lastnih sredstev Evropskih skupnosti (2), glede odhodkov pa z delom I Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (3), ki se trenutno uporablja kot instrument za proračunsko disciplino, saj večletni finančni okvir na podlagi člena 312 Pogodbe o delovanju Evropske unije ni bil določen.

               (3)

               glede na to, da je treba čim prej sprejeti stališče Sveta o novem predlogu proračuna, da bi bil proračun dokončno sprejet pred začetkom proračunskega leta 2013, s čimer bi bila zagotovljena neprekinjenost delovanja Unije, je upravičeno, da se v skladu s členom 3(3) Poslovnika Sveta skrajšata osemtedenski rok za obveščanje nacionalnih parlamentov in desetdnevni rok za uvrstitev točke na začasni dnevni red Sveta iz člena 4 Protokola št. 1 –

         SKLENIL:
   Edini člen
   Svet je stališče o novem predlogu splošnega proračuna Evropske unije za proračunsko leto 2013 sprejel 6. decembra 2012.
   Celotno besedilo si je mogoče ogledati na spletišču Sveta ali si ga od tam prenesti: http://www.consilium.europa.eu/

      V Bruslju, 6. decembra 2012

            Za Svet

            Predsednik

         L. LOUCA

      (1)  COM(2012) 716 final.

      (2)  UL L 163, 23.6.2007, str. 17.

      (3)  UL L 347, 24.12.2009, str. 26.


title: Sklep Sveta (EU) 2016/2143 z dne 1. decembra 2016 o stališču, ki se zavzame v imenu Evropske unije v Odboru Cariforum-EU za trgovino in razvoj na podlagi Sporazuma o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani, glede ustanovitve posebnega odbora za kmetijstvo in ribištvo

text:
               7.12.2016

               SL

               Uradni list Evropske unije

               L 332/18

         SKLEP SVETA (EU) 2016/2143
   z dne 1. decembra 2016
   o stališču, ki se zavzame v imenu Evropske unije v Odboru Cariforum-EU za trgovino in razvoj na podlagi Sporazuma o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani, glede ustanovitve posebnega odbora za kmetijstvo in ribištvo
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 207 v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Sporazum o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani (1) (v nadaljnjem besedilu: Sporazum) je bil podpisan 15. oktobra 2008 in se začasno uporablja od 29. decembra 2008.

               (2)

               V skladu s členom 230(4) Sporazuma lahko Odbor Cariforum-EU za trgovino in razvoj ustanovi in nadzira kakršen koli poseben odbor, ki se bo ukvarjal z zadevami v njegovi pristojnosti.

               (3)

               Za doseganje ciljev, določenih v členu 37 Sporazuma, je treba ustanoviti posebni odbor za kmetijstvo in ribištvo za učinkovitejšo obravnavo zadev, povezanih s kmetijstvom in ribištvom, kakor je bilo dogovorjeno na prejšnjih srečanjih Odbora Cariforum-EU za trgovino in razvoj.

               (4)

               Primerno je, da se glede ustanovitve posebnega odbora za kmetijstvo in ribištvo določi stališče, ki se zavzame v imenu Unije v Odboru Cariforum-EU za trgovino in razvoj.

               (5)

               Stališče Unije v Odboru Cariforum-EU za trgovino in razvoj bi zato moralo temeljiti na priloženem osnutku Sklepa –

         SPREJEL NASLEDNJI SKLEP:
   Člen 1
   Stališče, ki se zavzame v imenu Unije v Odboru Cariforum-EU za trgovino in razvoj na podlagi Sporazuma o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani, glede ustanovitve posebnega odbora za kmetijstvo in ribištvo temelji na osnutku sklepa Odbora Cariforum-EU za trgovino in razvoj, priloženega temu sklepu.
   Predstavniki Unije v Odboru Cariforum-EU za trgovino in razvoj se lahko sporazumejo o tehničnih spremembah tega osnutka sklepa brez nadaljnjega sklepa Sveta.
   Člen 2
   Ta sklep začne veljati na dan sprejetja.

      V Bruslju, 1. decembra 2016

            Za Svet

            Predsednik

         A. ÉRSEK

      (1)  UL L 289, 30.10.2008, str. 3.

      OSNUTEK
      SKLEP št. …/2016 ODBORA CARIFORUM-EU ZA TRGOVINO IN RAZVOJ,
      z dne …,
      ustanovljenega s Sporazumom o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani o ustanovitvi posebnega odbora za kmetijstvo in ribištvo
      ODBOR CARIFORUM-EU ZA TRGOVINO IN RAZVOJ JE –
      ob upoštevanju Sporazuma o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani in zlasti člena 230(4) Sporazuma,
      ob upoštevanju poslovnika Odbora Cariforum-EU za trgovino in razvoj, ki ga je vzpostavil Skupni svet Cariforum-EU dne 17. maja 2010 s Sklepom št. 1/2010, in zlasti člena 11 poslovnika,
      glede na to, da je primerno ustanoviti posebni odbor za kmetijstvo in ribištvo, da se dosežejo cilji določb na področju kmetijstva in ribištva iz Sporazuma o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani (v nadaljnjem besedilu: Sporazum) –
      SPREJEL NASLEDNJI SKLEP:
      Člen 1
      1.   Ustanovi se posebni odbor Cariforum-EU za kmetijstvo in ribištvo za izvajanje nalog iz člena 2.
      2.   Posebni odbor Cariforum-EU za kmetijstvo in ribištvo je tudi forum, v okviru katerega lahko pogodbenice izmenjujejo izkušnje, informacije in najboljše prakse ter se posvetujejo o vseh vprašanjih, ki so povezana s cilji iz poglavja 5 naslova I dela II Sporazuma in pomembna za trgovino med pogodbenicami.
      Člen 2
      Posebni odbor za kmetijstvo in ribištvo:

                  (a)

                  na splošno spremlja vse vidike iz poglavja 5 – Kmetijstvo in ribištvo – naslova I dela II Sporazuma;

                  (b)

                  na splošno spremlja vse druge vidike Sporazuma, ki se nanašajo na kmetijstvo in ribištvo, vključno z naslednjimi področji iz naslova I dela II – Trgovina z blagom:

                              (i)

                              Poglavje 1 – vse zadeve v zvezi s trgovino s kmetijskimi in ribiškimi proizvodi, vključno s tarifami;

                              (ii)

                              Poglavje 3 – člen 28 – subvencije za izvoz kmetijskih proizvodov;

                              (iii)

                              Poglavje 6 – tehnične ovire pri trgovanju, ki se nanašajo na kmetijske in ribiške proizvode, ter

                              (iv)

                              Poglavje 7 – sanitarni in fitosanitarni ukrepi, ki zadevajo kmetijske in ribiške proizvode;

                  (c)

                  na splošno spremlja vse vidike iz naslova IV poglavja 2 – Inovacije in intelektualna lastnina, ki se nanašajo na kmetijske in ribiške proizvode, vključno s členom 145 – Geografske označbe in členom 149 – Sorte rastlin;

                  (d)

                  sodeluje pri dialogu o zadevah s področja kmetijstva in ribištva, vključno na naslednjih področjih:

                              (i)

                              kmetijska proizvodnja, potrošnja in trgovina ter zadevni razvoj trgov za kmetijske in ribiške proizvode;

                              (ii)

                              spodbujanje naložb in prenos znanja v kmetijske, živilske in ribiške sektorje Cariforuma, vključno z dejavnostmi manjšega obsega;

                              (iii)

                              politike, zakoni in predpisi na področju kmetijstva, razvoja podeželja in ribištva;

                              (iv)

                              spremembe politik in institucionalne spremembe, potrebne za podporo preoblikovanju kmetijskega in ribiškega sektorja ter oblikovanju in izvajanju regionalnih politik na področju kmetijstva, prehrane, razvoja podeželja in ribištva pri uresničevanju regionalnega povezovanja;

                              (v)

                              nove tehnologije, raziskave in inovacije ter politike in ukrepi v zvezi s kakovostjo, ter

                              (vi)

                              razvoj trgovinske politike v zvezi z blagom in tradicionalnimi kmetijskimi proizvodi, vključno z bananami, rumom, rižem in sladkorjem;

                  (e)

                  pomaga Odboru Cariforum-EU za trgovino in razvoj pri naslednjih nalogah:

                              (i)

                              nadzor in pristojnost za izvajanje ter pravilno uporabo določb Sporazuma v zvezi s kmetijstvom in ribištvom ter obravnava in priporočilo prednostnih nalog za sodelovanje pri tem;

                              (ii)

                              nadzor morebitnih nadaljnjih sprememb določb Sporazuma v zvezi s kmetijstvom in ribištvom ter vrednotenje njihove uporabe;

                              (iii)

                              izvajanje ukrepov za izogibanje sporom in reševanje sporov, ki se lahko pojavijo v zvezi z razlago ali uporabo določb Sporazuma o kmetijstvu in ribištvu v skladu z določbami iz dela III Sporazuma;

                              (iv)

                              obravnava in izvajanje ukrepov, ki bi lahko spodbujali trgovino, naložbe in poslovne priložnosti v kmetijskem in ribiškem sektorju med pogodbenicami, ter

                              (v)

                              razpravljanje o vseh zadevah, ki se nanašajo na določbe na področju kmetijstva in ribištva iz Sporazuma ter kakršne koli težave, ki bi utegnile vplivati na doseganje njegovih ciljev;

                  (f)

                  daje priporočila Odboru Cariforum-EU za trgovino in razvoj, da bi se izboljšalo izvajanje in delovanje določb Sporazuma s področja kmetijstva in ribištva.

            Člen 3
      Posebni odbor za kmetijstvo in ribištvo sestavljajo predstavniki Komisije na eni strani ter predstavniki direktorata Cariforuma in držav podpisnic Cariforuma na drugi strani.
      Člen 4
      Ta sklep začne veljati …

         V….

               Za Odbor CARIFORUM-EU

               za trgovino in razvoj


title: Sklep Sveta z dne 24. junija 2010 o imenovanju polovice članov upravnega odbora Evropske agencije za varnost hrane

text:
               30.6.2010

               SL

               Uradni list Evropske unije

               C 171/3

         SKLEP SVETA
   z dne 24. junija 2010
   o imenovanju polovice članov upravnega odbora Evropske agencije za varnost hrane
   2010/C 171/05
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), zlasti člena 25(1) Uredbe,
   ob upoštevanju seznama kandidatov, ki ga je Svetu predložila Evropska komisija,
   ob upoštevanju stališč Evropskega parlamenta,
   ob upoštevanju naslednjega:

               (1)

               Bistvenega pomena je zagotoviti neodvisnost, visoko znanstveno kakovost, preglednost in učinkovitost Evropske agencije za varnost hrane (v nadaljnjem besedilu: EFSA). Prav tako je nujno potrebno sodelovanje z državami članicami.

               (2)

               Polovica članov upravnega odbora EFSA-e bo 30. junija 2010 končala svoj mandat.

               (3)

               Na podlagi dokumentacije, ki jo je predložila Komisija, in ob upoštevanju stališč, ki jih je izrazil Evropski parlament, so bile preučene kandidature za imenovanje sedmih novih članov upravnega odbora EFSA-e. S tem naj bi zagotovili najvišje standarde strokovne usposobljenosti, širok izbor ustreznega strokovnega znanja, na primer v vodstvu in javni upravi, ter najširšo možno geografsko porazdelitev znotraj Unije.

               (4)

               Trije člani sedanjega upravnega odbora EFSA-e imajo izkušnje v organizacijah, ki zastopajo interese potrošnikov in druge interese znotraj prehranske verige, zato bi moral vsaj en nov član upravnega odbora EFSA-e tudi imeti takšne izkušnje –

         SPREJEL NASLEDNJI SKLEP:
   Člen 1
   Za obdobje od 1. julija 2010 do 30. junija 2014 se imenujejo naslednji člani upravnega odbora Evropske agencije za varnost hrane:
   Diána Bánáti (2)

   Manuel Barreto Dias
   Marianne Elvander (2)

   Milan Kováč
   Stella Michaelidou-Canna
   Jan Mousing
   Pieter Vanthemsche (3)

   Člen 2
   Ta sklep se objavi v Uradnem listu Evropske unije.

      V Luxembourgu, 24. junija 2010

            Za Svet

            Predsednik

         J. BLANCO LÓPEZ

      (1)  UL L 31, 1.2.2002, str. 1.

      (2)  Trenutno članica upravnega odbora EFSA-e.

      (3)  Izkušnje v organizacijah, ki zastopajo druge interese znotraj prehranske verige.